Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 3 Pv 546/09/6606	Lučenec, 5.12.2012
EEČ : 2-47-149-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b/ a iné Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Lučenec
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
-	dňa 23.06.2009 okolo 17:00 hod. v obci XXXXX na ulici pred rodinným domom č. 73 po predchádzajúcej slovnej hádke napadol svoju družku XXXXX, nar. XXXXX z Lučenca tak, že ju kopol do členka ľavej nohy, následkom čoho spadla na zem, kde sa ju ďalej snažil kopať a poudierať, pričom použil vyhrážajúci vulgárny slovný termín, že ju zajebe, ktorým konaním u nej vzbudil dôvodnú obavu, že vyhrážky vzhľadom na jeho osobu môže uskutočniť, ďalej kopnutím jej podľa predbežnej lekárskej správy spôsobil mierny opuch členka, zhmoždenie členkového kĺbu s predpokladanou PN v trvaní do 7 dní, v prípade nenastania komplikácií

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený
Odôvodnenie:
	Poverený príslušník OO PZ v Lučenci bolo dňa 26.06.2009 po začatí trestného stíhania pod č. ORP-1401/1-OSV-LC-2009 vznesené obvinenie XXXXX, nar. XXXXX pre prečin nebezpečného vyhrážania podľa § 360 ods. 1, ods. 2 písm. b/ Tr. zákona a pre prečin výtržníctva podľa § 364 ods. 1 písm. a/ Tr. zákona, ktoré prečiny mal spáchať spôsobom  a v rozsahu uvedenom v skutkovej  vete tohto uznesenia.

Poverený príslušník OR PZ v Lučenci po ukončení skráteného vyšetrovania predložil dňa 28.11.2012 na OP Lučenec návrh na zastavenie trestného stíhania z 26.11.2012, ktorý návrh odôvodnil tým, že výsledky skráteného vyšetrovania v predmetnej trestnej veci nasvedčujú tomu, že trest, ku ktorému trestné stíhanie viesť proti obv. XXXXX je celkom bez významu popri treste, ktorý mu bol už právoplatne uložený pre iný trestný čin, čím boli splnené podmienky na zastavenie trestného stíhania podľa § 215 ods. 2 písm. a/ Tr. poriadku.

Po preskúmaní návrhu a obsahu vyš. spisu vzťahujúceho sa na predmetnú trestnú vec som zistil, že obv. XXXXX poprel spáchanie skutkov, ktoré sú mu kladené za vinu, pričom uviedol, že dňa 23.06.2009 na mieste činu žiadnym spôsobom fyzicky nenapadol svoju družku a tejto sa ani slovne nevyhrážal zabitím. Poškodená XXXXX utrpela zranenie preto, lebo sa pošmykla na tráve a spadla na zem.

Protiprávne konanie obvineného je podľa vykonaného dokazovania preukazované v rozsahu kladenom mu za vinu, najmä výpoveďami svedkyne - poškodenej XXXXX, svedkami XXXXX, XXXXX, podľa ktorých výpovedí mal obv. XXXXX dňa 23.06.2009 po predchádzajúcej hádke napadnúť XXXXX tak, že ju kopol do nôh, následkom čoho spadla na zem, tiež sa jej mal vulgárne vyhrážať zabitím. 

V súvislosti so zranením XXXXX je protiprávne konanie preukazované predbežnou lekárskou správou na jej zranenie zo dňa 23.06.2009.

Zároveň som podľa rozsudku OS v Lučenci sp. zn. 2T 75/2009 z 10.12.2009, ktorý nadobudol právoplatnosť a vykonateľnosť dňa 10.12.2009 zistil, že obž. XXXXX bol uznaný vinným podľa jednotlivých bodov obžaloby zo zločinu nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 72 ods. 1 písm. c/, d/ Tr. zákona a z prečinu neoprávneného používania cudzieho motorového vozidla podľa § 217 ods. 1, ods. 2 písm. c/ Tr. zákona a za to mu bol uložený súhrnný trest odňatia slobody v trvaní 8 (osem) rokov a 8 (osem) mesiacov nepodmienečne, pre výkon ktorého trestu bol zaradený do ústavu na výkon trestu s minimálnym stupňom stráženia.

Podľa správy ÚVV Košice - Šaca z 25.09.2012 bol odsúdený XXXXX dodaný do výkonu trestu odňatia slobody v ÚVV Košice dňa 17.02.2010, v ktorom výkone trestu sa v súčasnej dobe nachádza s tým, že predpokladaný dátum podmienečného prepustenia prichádza do úvahy dňa 29.05.2016.

Pre prečin nebezpečného vyhrážania podľa § 360 ods. 1, ods. 2 písm. b/ Tr. zákona č. 300/2005 je stanovený trest odňatia slobody na 6 mesiacov až tri roky.

Pre prečin výtržníctva podľa § 364 ods. 1 písm. a/ Tr. zákona č. 300/2005 je stanovený trest odňatia slobody až na dva roky.

Podľa § 215 ods. 2 písm. a/ Tr. poriadku prokurátor môže zastaviť trestné stíhanie, ak je trest, ku ktorému môže trestné stíhanie viesť celkom bez významu popri treste, ktorý bol obvinenému pre iný čin už právoplatne uložený.

	Z uvedených dôvodov, nakoľko v predmetnej trestnej veci boli splnené podmienky pre použitie ustanovenia § 215 ods. 2 písm. a/ Tr. poriadku o trestnom stíhaní obvineného rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Pavel Melo
prokurátor